Ricardo Lumengo

Dr **Ricardo Lumengo** (* 22. Februar 1962 z Lussenga, Uíge, Angola) isch e Schwyzer Bolitiker. Är isch am 21. Oktober 2007 bi dr Schwyzer Parlamäntswahle as zweite Schwarze (noch dr Tilo Frey 1971–1975) un as erschte ehmolige Asylbewärber in dr Nationalrot gwehlt wore.

## Biografii
Dr Ricardo Lumengo isch im Alter vu 20 Johr us syym Geburtsland Angola gflichtet, wel er as bolitisch aktive Studänt verfolgt woren isch, un isch 1982 as Asylbewärber in d Schwyz chuu. E baar Johr speter het er d Ufenthaltsbewilligung iberchuu un 1997 dr Schwyzer Bass. Är het an dr Universitet Friiburg Rächtswisseschafte studiert un schafft hite as juristische Beroter am interkulturälle Begegnigszäntrum Multimondo z Biel.

Dr Lumengo isch ledig un Vater vu zwei Chinder, wu mit ihre Mueter z Afrika läbe. Är schwätzt acht Sproche (Franzesisch, Dytsch, Portugisisch, Änglisch, Spanisch un drej afrikanischi Sproche: Kikongo, Kikongo ya Leta un Lingála).

## Bolitischi Karriere
Dr Lumengo isch vu 1996 bis zue syym Uusdritt 2010 Mitgliid vu dr SP Schwyz gsi. Anne 2004 isch er in dr Stadtrot vu syyre Wohngmei Biel gwehlt wore un 2006 in dr Gross Rot vum Kanton Bärn. Im Spotsummer 2007 isch dr Lumengo schwyzwyt bekannt wore, wel er bin ere Sitzig vum Bieler Stadtrot Delegierti vu dr Freiheitspartei, wu a m rächte Rand bolitisiert, demonschtrativ Banane un Mohrechepf gässe un Afffelut vu sich gee gha hän go dr Lumengo verhehne. D Freiheitspartei het e Zämmehang mit em Lumengo bstritte.

Bi dr Nationalrotswahle 2007 isch dr Lumengo as erschte ehmolige Asylbewärber in dr Nationalrot gwehlt wore. Noch dr Tilo Frey isch dr Lumengo derzue dr zweit schwarz Nationalrot iberhaupt. 

Syt syyre Wahl in dr Nationalrot isch dr Lumengo mehfach Opfer vu rassistische Ibergriff gsii. An syyre 1.-Mai-Red z Langethal sin Banane uf dr Lumengo ghejt wore. Im Oktober 2008 het e ne Mitglid vu dr Bartei vu National Orientierte Schwyzer uf dr Websyte beleidigt, indäm er dr Lumengo e  «bunte Parlamentarier» un «ignorant» gnännt un näb em Text e Karikatur mit eme Aff un ere Banane platziert het.

### Vorwurf vu Wahlfelschig un Freispruch
Em Ricardo Lumengo isch vorgworfe worde, är heb bi dr Grossrotswahle un bi dr Nationalrotswahle 47 Wahlzeetel sälber uusgfillt. Dr Lumengo bstrytet e Wahlfelschig, akzeptiert aber dr Verdacht uf Stimmefang. Är heb no syyre Aasicht nume Nejwehler ghulfe, wu bim Uusfille vu dr Wahlzeetel iberforderet gsii seje. Am 11. November 2010 isch dr Lumengo vor em Bezirksgricht z Biel wäge Wahlfelschig verurdeilt wore. Drotz ass syy Aawalt verchindet het, ass er Beruefig wett yylege, hän di Sozialdemokratisch Bartei vum Kanton Bärn un d SP Schwyz dr Lumengo ufgforderet, syy Nationalrotsmandat abzlege. Dr Lumengo het sich entdyscht zeigt iber di vorschnälle Ruckdrittsforderige vu syyre Bardei un isch us dr SP uusdrätte. In zweiter Instanz isch dr Lumengo vom Bärnische Obergricht am 18. Mai 2011 vom Vorwurf vo dr Wahlfelschig freigsproche worde. Gege dä Freispruch het di bärnisch Generalstaatsaawaltschaft Bschwärd yygee, dodermit isch dr Vorwurf vor s Bundesgricht chuu. Des het im Februar 2012 in eme aistimmig gfassten Urdail dr Freispruch bstetigt un d Bschwärd zruckgwise. S Bundesgricht het uffig gloo, eb Stroftatbstand vum Stimmefang erfillt sei, wel bi däm Delikt Verjehrig yydrätte sei. Dodermit giltet dr Lumengo letschtinschtanzlig as uuschuldig.

## Sunschtigs
Im Juni 2007 het dr Lumengo bimene riskante Iberholmanever e Leitplanke bschedigt un het des nit bi dr Bolizei gmäldet. Dodruf isch em Fahrerflucht vorghalte wore, vor allem d Freiheitspartei het massivi Kritik wäge däm Vorfall giebt. Dr Lumengo isch fir des Vergoh verurdeilt wore.

## Weblink
* 
* Stolz, erster Schwarzer zu sein, (Bieler Tagblatt, 23. Oktober 2007)

## Fuessnote